Een dood, talle vas ná taxidrywers losbrand | Maroela Media
Altesame 15 mense is vir hul vermeende betrokkenheid by die geweld in hegtenis geneem. (Foto: SA Polisie)
'n Taxibestuurder is dood en 15 verdagtes agter tralies nadat taxigeweld Woensdag in Mbekweni in die Paarl uitgebreek het.
Kapt. FC van Wyk, Wes-Kaapse polisiewoordvoerder, sê inwoners het die polisie na die Mbekweni-treinstasie ontbied nadat skote glo daar tussen taxibestuurders geskiet is.
'n Nege-en-veertigjarige man van Mbekweni is in hegtenis geneem en 'n 9 mm-Norinco-pistool en magasyn met nege koeëls is by hom gevind. 'n Tweede inhegtenisneming het gevolg toe 'n 62-jarige taxibestuurder van Khayelitsha aangekeer is.
"'n Ses-en-twintigjarige omstander is in die skietery gewond en 'n 40-jarige taxibestuurder is dood in 'n sinkhut aangetref," het Van Wyk gesê.
Verskeie 9 mm- en R4-koeëls is op die toneel gevind.
Van Wyk sê die taxibestuurders het van die toneel gevlug, maar danksy die flinke optrede van lede van die polisie is hulle in Lady Grey-straat, by die Paarl-taxistaanplek, voorgekeer.
Altesame 13 verdagtes, tussen 24 en 48 jaar oud, en almal afkomstig van Khayelitsha, is in hegtenis geneem vir die besit van ammunisie en 'n vuurwapen.
"Een van die mans wat in hegtenis geneem is, 'n 48-jarige man, is gewond in 'n taxi aangetref en is na 'n hospitaal vir behandeling geneem. Hy is onder polisiebewaking."
Twee polisielede wat hulle na die toneel gehaas het om met die inhegtenisnemings te help, was onderweg in 'n ongeluk betrokke en het geringe beserings opgedoen, sê Van Wyk. Albei is na 'n hospitaal vir behandeling geneem.
Die verdagtes sal aangekla word van moord, poging tot moord, asook die besit van 'n onwettige vuurwapen en ammunisie.
Dieselfde taxis wat nou net sekere tye met net n beperkte hoeveelheid nood personeel mag vervoer…..
R4 ammunisie. Duidelik wapen onwettig bekom vanuit die weermag. Daarby wil die ANC wetgehoorsame burgers ontwapen. Moenie met 'n slap riem gevang word nie. Is jy baas of klaas?